TV2 Nord søger lige nu en live-reporter og en allround-reporter

Netop nu, hvor Nordjylland vågner op efter sommerferien, og nordjyderne vender tilbage til jobbet, byder TV2 Nord på hele to nye aktuelle jobmuligheder. Det drejer sig om en stilling som live-reporter og en stilling som allround-reporter. - I begge tilfælde søger vi en ny kollega, som er journalistuddannet, eller har en anden tilsvarende uddannelse, samt noget erfaring med at arbejde med tv og levende billeder, fortæller chefredaktør og HR-chef Tino Pedersen. Live-reporteren Live-reporteren skal have noget erfaring med at være foran kameraet og brænde for at formidle nyheder og begivenheder til nordjyderne, når de sker. Det gælder både, når der er breaking news i Nordjylland, og når landsdelen byder på små og store begivenheder, lige fra skansespil i Hals til Tall Ships Races i Aalborg og Knæk Cancer event i Aars. - På TV2 Nord arbejder vi i stigende grad med at invitere nordjyderne med på første parket til begivenheder, når de sker, ligesom vi gerne hurtigt og præcist formidler nyhederne til nordjyderne, mens de sker. I den forbindelse har vi allerede rigtig mange dygtige kollegaer, som ikke blot er blandt landsdelens - men også landets - bedste live-reportere, siger Tino Pedersen. Han tilføjer, at den nye kollega dermed bliver en del af et stærkt team og får mulighed for at lære af nogle af branchens bedste. - Det siger en hel del, at vi går på jagt efter en ny kollega, fordi en af vores dygtige live-reportere nu flytter til de landsdækkende TV2 Nyheder, siger Tino Pedersen. Allround-reporter Det andet ledige job på TV2 Nord er et job som allround-reporter, hvor erfaring med tv og levende billeder også er en fordel. - Men derudover er vi også på jagt efter en kollega, som er stærk i formidling på online-platformene som tv2nord.dk, Facebook og Instagram, siger Tino Pedersen og fortsætter: - Det er afgørende, at denne nye kollega elsker, når det bimler og bamler, der er breaking news, og der er fart på. Desuden er flair for formidling af nyheder og andet indhold på de sociale medier også en fordel, lyder det. Begge stillinger er med tiltrædelse snarest muligt. Der er ansøgningsfrist 12/8, og ansøninger kan sendes nu til job@tv2nord.dk. Stillingsopslagene kan ses her.